Swatch laver trådløs betaling med analoge ure

Swatch, der er verdens største producent af ure, har besluttet sig for, hvordan tsunamien af smartwatches skal bekæmpes: Det skal gøres med et analogt ur, der kan udføre trådløs betaling. Visa er samarbejdspartner og teknologien er den samme som bruges i de nye kontaktløse dankort.

Swatch Bellamy, som uret hedder, kan bare to ting, nemlig vise tiden og betale i (de rigtige) butikker. Under urskiven er der monteret en NFC-chip, der kan kommunikere trådløst med f.eks. kasseapparater. Betal-via-uret transaktioner kræver ingen energi af uret, så det tærer ikke på urets batterilevetid.

Lanceringen er fastlagt til at ske i starten af 2016, men i første omgang kun i USA, Brasilien og Schweiz.

Swatch Bellamy er i øvrigt opkaldt efter den amerikanske forfatter Edward Bellamy, der i en novelle fra 1888 forestillede sig en verden, hvor kontanter var erstattet af kredit- og hævekort. Samtidig er “bel ami” fransk for “god ven”.

Swatch laver trådløs betaling med analoge ure